Vejledning til talepapir til flerfaglig-KS-eksamen – 2.hf – til eleverne

Kan bruges både i synopsis-øvelsen i november og ved den interne prøve i flerfaglig-KS-eksamen i december.

Talepapir – et godt værktøj til at strukturere oplægget på 6-8 minutter.
Den flerfaglige-KS-eksamen varer 30 minutter inkl. votering. De første 6-8 minutter skal man med udgangspunkt i problemformuleringen og problemstillingerne præsentere de vigtigste dele af undersøgelsen – dvs. forberede et oplæg, som struktureres ved hjælp af et talepapir – hvorefter der er ca. 15 minutter til dialogen, hvor vi spørger ind til forskellige ting i oplægget, i synopsen og i pensum.

Der er forskel på synopsis og talepapir.
Talepapiret tager udgangspunkt i det, som står skrevet i synopsis.
· I synopsis er der kun dokumentation i form af litteraturhenvisninger til bilagene i eksamensopgaven og til materiale fra undervisningen. I talepapiret skal der være dokumentation i form af de mest centrale citater fra bilagene i eksamensopgaven (udvælg de mest centrale og relevante citater og understreg dem i eksamensopgaven, og gem resten til dialogen).
· I synopsis er der ikke metodeovervejelser. I talepapiret skal der være korte og relevante metodeovervejelser hver gang man bruger nogle bilag fra eksamensopgaven.
· Der er faglige begreber i både synopsen og i talepapiret. Forskellen er blot, at nogle af de faglige begreber uddybes og forklares i talepapiret og anvendes i relation til bilagene i eksamensopgaven.
Talepapiret udarbejdes inden prøven. Du bør øve fremlæggelsen af oplægget dagen, inden man skal op. 

Husk at medbringe 3 ting til årsprøven: talepapir, synopsis og eksamensopgaven med dine understregninger af relevante citater.




Skabelon til talepapir

Trin 1: Læs problemformulering og problemstillinger op, som står i jeres synopsis.

Trin 2: Besvar problemstillingerne én for én – vælg de vigtigste dele af besvarelsen.
Inddrag citater fra prøvematerialet, også jeres selvfundne bilag.

Trin 3: Konklusion på problemformuleringen. 

